En Facebook-indsamling kan koste dyrt. Uigennemsigtighed om reglerne gør nemlig, at flere - helt ubevidst - opretter ulovlige indsamlinger.

Det var i den bedste mening, da 22-årige Maria Paulsen oprettede en indsamling på Facebook.

Hun mistede 18. september sin far, som var hendes eneste tilbageværende forælder.

Moren gik bort, da hun var fire år, og Maria Paulsen stod derfor alene med udgifterne til farens bisættelse. Udgifter, som hun ikke selv kunne afholde.

Derfor oprettede hun en online indsamling på Facebook. Og så tog det fart. På 24 timer var der indsamlet 15.000 kroner til farens bisættelse.

Men indsamlingen kan komme til at koste Maria Paulsen dyrt. Det er nemlig ulovligt at samle penge ind på Facebook, hvis indsamlingen ikke er meldt til Indsamlingsnævnet 14 dage før, den går i gang. Desuden skal der være indbetalt et gebyr på 1100 kroner.

Pengene fra indsamlingen gik til at give Maria Paulsens far en flot bisættelse Foto: TV 2

- Jeg ved godt, at man ikke må stjæle, så det gør jeg ikke. Havde jeg vidst, at jeg ikke måtte lave den indsamling uden at have betalt det gebyr og have meldt det 14 dage før, så havde jeg heller ikke gjort det, fortæller Maria Paulsen.

Kan komme til at koste endnu mere

Maria Paulsen kan nu risikere at få en bøde og et tilbagebetalingskrav fordi hun ikke var klar over, at reglerne var således. Når en bruger opretter en indsamling via Facebook, gøres der nemlig ikke opmærksom på det.

- Jeg er vred over, at Facebook ikke gør opmærksom på, at man som indsamler skal gøre sådan. Jeg har læst det hele igennem, forklarer Maria Paulsen.

Og hun er langt fra den eneste, der har lavet en ulovlig indsamling på grund af manglende viden om reglerne.

- Mange tænker ikke på, at når de laver en indsamling, så skal de også kontakte et offentligt nævn, siger Christian Lundblad, formand for Indsamlingsnævnet.

Han beretter, at der hvert år - uden tvivl - er flere tusinder, der opretter ulovlige indsamlinger.

- Det er blevet så nemt at samle ind via sociale medier, så der er mange, der gør det, og de får ikke anmeldt indsamlingen forinden, fortæller Christian Lundblad fra Indsamlingsnævnet.

Facebook vil løse udfordring

TV 2 har kontaktet Facebook for at få dem til at forholde sig til, hvorfor de ikke er bedre til at gøre brugerne opmærksomme på, hvordan reglerne er, når man opretter en indsamling.

Som svar har Peter Münster, der er manager for corporate kommunikation hos Facebook, skrevet følgende i en mail til TV 2.

- Vi tager fat i myndighederne i Danmark for at løse eventuelle udfordringer og sikre, at oplevelsen med at rejse penge til værdige formål er så god som tiltænkt.

Tabet overskygger sagen

Maria Paulsens sag vil nu blive behandlet i Indsamlingsnævnet, der fortæller, at de håber på et godt udfald for begge parter.

Maria Paulsen selv er ked af sagen, men lige nu overskygger tabet af hendes far konsekvenserne af den ulovlige indsamling.

Maria Paulsen har brugt alle pengene fra indsamlingen til sin fars bisættelse, som hun her viser billeder fra. Foto: TV 2

- Lige nu fokuserer jeg på, at jeg er ked af det, og at jeg savner min far. Jeg nok skal nok holde hovedet højt, smile og være glad og kæmpe mig igennem Indsamlingsnævnet og betale bøden, hvis det er det, der skal til, siger hun.

Politisk er der også fokus på uigennemsigtigheden i forbindelse med indsamlinger. Justitsminister Søren Pape Poulsen fremsætter i næste måned et forslag, der går på, at man ikke skal kunne oprette en indsamling på Facebook, før man har en tilladelse fra Indsamlingsnævnet.